**LAHDEN KAUPUNGIN PERUSOPETUKSEN OPETUSSUUNNITELMA**

**OPPILAANOHJAUKSEN OHJAUSSUUNNITELMA**

Oppilaanohjauksella on keskeinen merkitys sekä oppilaiden, koulun että yhteiskunnan näkökulmasta. Ohjaustoiminnan tulee muodostaa koko perusopetuksen ajan kestävä, perusopetuksen jälkeisiin opintoihin ulottuva jatkumo. Oppilaanohjauksella edistetään oppilaiden koulutyön onnistumista, opintojen sujumista sekä koulutuksen tuloksellisuutta ja vaikuttavuutta.

Oppilaanohjauksen tehtävänä on edistää oppilaiden kasvua ja kehitystä siten, että jokainen oppilas pystyy kehittämään opiskeluvalmiuksiaan ja vuorovaikutustaitojaan sekä oppimaan elämässä tarvittavia tietoja ja taitoja. Oppilaanohjaus tukee oppilaita tekemään omiin valmiuksiinsa, arvoihinsa ja lähtökohtiinsa sekä kiinnostukseensa perustuvia arkielämää, opiskelua, jatko-opintoja sekä tulevaisuutta koskevia päätöksiä ja valintoja. Ohjauksen avulla oppilaat oppivat tiedostamaan mahdollisuutensa vaikuttaa oman elämänsä suunnitteluun ja päätöksentekoon. Oppilaita kannustetaan pohtimaan ja kyseenalaistamaan koulutukseen ja ammatteihin liittyviä ennakkokäsityksiä ja tekemään valintansa omia vahvuuksiaan ja kiinnostuksen kohteitaan vastaten. Oppilaanohjausta toteutetaan yhteistyössä huoltajien kanssa.

Koulun ohjaussuunnitelmassa kuvataan oppilaanohjauksen järjestämisen rakenteet, toimintatavat, työn- ja vastuunjako sekä monialaiset verkostot, joita tarvitaan ohjauksen tavoitteiden toteutumiseksi. Suunnitelmassa kuvataan myös kodin ja koulun ohjausyhteistyö, koulun työelämäyhteistyö sekä työelämään tutustumisen järjestelyt. Ohjaussuunnitelman tavoitteiden toteutumista arvioidaan systemaattisesti. Oppilaiden opintojen sujuvuutta nivelvaiheissa edistetään perusopetuksen aikana ja jatko-opintoihin siirryttäessä opettajien välisellä ja opinto-ohjaajien keskinäisellä sekä tarvittaessa moniammatillisella yhteistyöllä. Opettajat hyödyntävät työssään ajantasaista tietoa jatko-opinnoista, työelämästä ja työtehtävistä sekä niissä tapahtuvista muutoksista.

Oppilaanohjaus yhdistää koulua yhteiskuntaan ja työelämään. Sen avulla edistetään oikeuden-mukaisuuden, yhdenvertaisuuden, tasa-arvon ja osallisuuden toteutumista sekä ehkäistään syrjäytymistä koulutuksesta ja työelämästä. Oppilaanohjauksessa kehittyvät tiedot ja taidot edistävät osaltaan osaavan työvoiman saatavuutta sekä osaamisen kysynnän ja tarjonnan yhteensovittamista tulevaisuuden työelämässä.

**Vuosiluokilla 1-2** oppilaanohjaus toteutuu kiinteänä osana muuta opetusta ja koulun toimintaa. Oppilaanohjauksesta vastaa luokanopettaja yhdessä muiden opettajien kanssa. Ohjauksella edistetään oppilaiden opiskeluvalmiuksien ja -taitojen kehittymistä sekä tuetaan vähitellen kasvavaa vastuunottoa koulutyöstä sekä omista tehtävistä ja tavaroista. Oppilaiden tulee saada ohjausta tavoitteiden asettamisessa sekä kannustavaa ja ohjaavaa palautetta tavoitteiden saavuttamisesta siten, että oppimaan oppimisen taidot vahvistuvat. Oppilaanohjauksen tavoitteiden kannalta on tärkeä valita työtapoja ja palautteen antamisen tapoja, jotka mahdollistavat oppilaiden myönteisen käsityksen muodostumisen itsestään oppijoina ja ryhmän jäseninä. Oppilaita ohjataan vuorovaikutustaitojen harjoittelemiseen ja ryhmässä toimimiseen. Heitä kannustetaan myös osallisuuteen omassa lähiympäristössään.

Perusopetuksen alkuvaiheessa luodaan pohja kodin ja koulun yhteistyölle oppilaan ohjauksessa. Oppilaanohjauksella tuetaan oppilaita ja huoltajia tekemään ensimmäisiä koulutukseen liittyviä valintoja ja näkemään valintojen merkityksen tulevien opintojen kannalta. Ammatteihin ja työelämään tutustuminen aloitetaan luokan tai koulun sisäisistä tehtävistä sekä oppilaan lähipiirin ammateista.

**Vuosiluokilla 3-6** oppilaanohjaus toteutuu pääasiassa eri oppiaineiden opetuksen ja koulun muun toiminnan yhteydessä. Oppilaanohjaukseen voidaan myös varata oppitunteja opetussuunnitelmassa päätettävällä tavalla. Oppilaanohjauksesta vastaa luokanopettaja yhdessä muiden opettajien kanssa. Oppimisympäristönä oman kouluyhteisön ja lähiympäristön lisäksi voivat toimia lähiseudun yritykset ja muut yhteistyötahot.

Oppilaanohjauksella tuetaan oppilaita opiskelustrategioidensa tunnistamisessa ja kehittämisessä, vahvistetaan kykyä asettaa itselle tavoitteita ja arvioida tavoitteiden saavuttamista sekä edistetään oppimaan oppimisen taitojen kehittymistä. Ohjaus auttaa oppilaita omaksumaan erilaisia opiskelussa tarvittavia oppimisen, työskentelyn, tiedon omaksumisen sekä tiedonhallinnan taitoja ja menetelmiä, tunnistamaan oppiaineiden ominaispiirteitä sekä valitsemaan kuhunkin oppiaineeseen soveltuvia opiskelumenetelmiä. Ohjauksella tuetaan sosiaalisten taitojen ja ryhmässä toimimisen taitojen kehittymistä.

Oppilaanohjauksen tuella oppilaat kehittävät elämässä tarvittavia taitoja ja vahvistavat myönteistä käsitystä itsestään oppijana. Oppilaita ohjataan tunnistamaan ja arvostamaan sekä omia että toisten vahvuuksia, kykyjä ja taitoja. Heitä tuetaan ottamaan vastuuta elämästään, opiskelustaan, valinnoistaan sekä toiminnastaan ryhmän ja lähiyhteisönsä aktiivisena jäsenenä ja toimijana. Oppilaille tarjotaan mahdollisuuksia osallisuuteen ja vaikuttamiseen omassa kouluyhteisössä ja lähiympäristössä, jolloin heidän käsityksensä yhteiskunnallisista vaikutusmahdollisuuksista alkaa muotoutua.

Oppilaanohjauksen kautta oppilaat tutustuvat lähiseudun ammatteihin, työpaikkoihin ja elinkeinoelämään. Mahdollisten tutustumiskäyntien ja vierailujen yhtenä tehtävänä on esitellä oppilaille työelämää, yrittäjyyttä ja erilaisia ammatteja. Niillä myös edistetään oppilaiden ammatillisen kiinnostuksen heräämistä.

Oppilaanohjaus tukee oppilaita ja huoltajia opiskeluun liittyvässä tiedonsaannissa ja valinnoissa. Heille järjestetään mahdollisuuksia henkilökohtaiseen ohjauskeskusteluun oppilaan opiskelun ja valintojen tukemiseksi sekä erilaisissa oppimiseen ja koulunkäyntiin liittyvissä kysymyksissä.

**Vuosiluokilla 7-9** oppilaanohjauksen tehtävänä on tukea oppilaiden siirtymistä vuosiluokkien 7-9 oppimisympäristöön ja työskentelytapoihin. Vuosiluokkien 7-9 aikana jokaista oppilasta ohjataan edelleen kehittämään oppimaan oppimisen taitojaan ja opiskeluvalmiuksiaan. Oppilaita autetaan hahmottamaan valintojen vaikutusta opintoihin ja tulevaisuuteen. Oppilaanohjauksen tehtävänä yhdessä muiden oppiaineiden kanssa on selkeyttää opiskeltavien oppiaineiden merkitystä jatko-opintojen ja työelämätaitojen kannalta sekä laajentaa oppilaiden käsityksiä työelämästä, työtehtävistä, yrittäjyydestä ja tulevaisuuden osaamistarpeista. Päävastuu oppilaanohjauksen toteuttamisesta on opinto-ohjaajalla.

Oppilaanohjauksen tehtävänä on kehittää oppilaiden valmiuksia selviytyä muuttuvissa elämäntilanteissa, opintojen nivelvaiheissa sekä työuran siirtymissä. Oppilaat oppivat käyttämään ja hyödyntämään erilaisia tieto-, neuvonta- ja ohjauspalveluita. Ohjauksella vahvistetaan oppilaiden toimijuutta ja oma-aloitteisuutta koulutus- ja uravalintojaan koskevassa päätöksenteossa. Oppilaanohjaus tarjoaa oppilaille tietoa ja tutustumismahdollisuuksia peruskoulun jälkeisiin koulutus- ja opiskeluvaihtoehtoihin yhteistyössä vastaanottavan oppilaitoksen sekä huoltajien kanssa. Ohjauksen tehtävänä on edistää opintojen loppuun saattamista sekä yhteishaun yhteydessä tehtävän jatkosuunnittelun avulla tukea siirtymistä perusopetuksen jälkeisiin opintoihin.

**Ohjaus nivelvaiheissa on kuvattu kunkin oppiaineen vuosiluokkakokonaisuuden kuvauksessa.**

**Koulun ohjaussuunnitelma esitetään ja vahvistetaan vuosittain lukuvuosisuunnitelmassa.**

**RAKOKIVEN KOULUN OHJAUSSUUNNITELMA**

**Koulun ohjaussuunnitelmassa kuvataan oppilaanohjauksen järjestämisen rakenteet, toimintatavat, työn- ja vastuunjako sekä monialaiset verkostot, joita tarvitaan ohjauksen tavoitteiden toteutumiseksi. Suunnitelmassa kuvataan myös kodin ja koulun ohjausyhteistyö, koulun työelämäyhteistyö sekä työelämään tutustumisen järjestelyt**

**OHJAUKSEN JÄRJESTÄMINEN**

Ohjaus on koulun koko henkilöstön tehtävä. Jokaisen opettajan ohjaustehtävänä oman oppiaineensa ja oman opetusryhmänsä opettamisen yhteydessä on

- tukea oppilaan vahvuuksia ja persoonallisuuden kasvua kokonaisvaltaisesti yli oppiainerajojen

- auttaa ja neuvoa oppilasta kehittämään oppimisen taitoja

- antaa monipuolista ja ohjaavaa palautetta

- ennaltaehkäistä ja tunnistaa oppimiseen liittyviä ongelmia

- tukea oppilaita, joilla on oppimiseen liittyviä vaikeuksia

- osallistua tarvittaessa neuvotteluihin huoltajien kanssa opiskeluun liittyvissä asioissa

- liittää oman aineensa tiedot ja taidot työelämän vaatimuksiin ja mahdollisuuksiin.

**Vuosiluokilla 1-6** oppilaanohjaus toteutetaan kasvatuksellisesti päivittäisen työskentelyn yhteydessä eri oppiaineissa ja yhteistyössä huoltajien kanssa. Päävastuu ohjauksen suunnittelusta ja toteutuksesta on opettajalla. Yhteistyötä tehdään myös rehtorin, muiden opettajien, oppilashuoltohenkilöstön sekä muiden asiantuntijoiden kanssa. Koulussamme käytössämme oleva tiimirakenne ja yhteisopettajuusmalli ovat tärkeä osa oppilaanohjausta. Koulutuksen nivelvaiheissa tehdään yhteistyötä esiopetuksen sekä 7-9 luokkien ohjauksesta vastaavien kanssa. Ensimmäisiä koulutukseen liittyviä valintoja ovat kielivalinnat, painotetun opetuksen valinnat ja valinnaisainevalinnat. Lahden kaupungin kieliohjelmasta ja painotetusta opetuksesta tiedotetaan oppilaita ja huoltajia kaupunkitasoisesti, luokanopettaja ohjaa ja tukee oppilaita ja huoltajia valintojen tekemisessä.

*Ohjaus Rakokiven peruskoulussa vuosiluokilla 1-6:*

* *Nivelvaihe esiopetuksesta perusopetukseen*
	+ *eskarikeväällä koulu ja esiopetusyksikkö käyvät siirtoneuvottelut, joissa huoltajien luvalla siirretään koulunkäynnin kannalta oleelliset tiedot koululle.*
	+ *koulun opettaja osallistuu kevättalvella esiopetuksen vanhempainiltaan*
	+ *koulutulokkaiden tutustumispäivä järjestetään toukokuussa*
	+ *tarpeen mukaan yksittäisen oppilaan kouluun siirtymisestä neuvotellaan perheen, esiopetusyksikön ja koulun kesken*
* *Nivelvaihe 6. luokalta 7. luokalle*
	+ *kuudennen luokan huoltajapalavereissa keskustellaan tulevasta yläkoulusta ja käydään läpi eri mahdollisuuksia*
	+ *yläkoulu lähettää siirtokortit alakoululle, korteissa kysellään mm. oppilaan toiveita yläkoulun suhteen*
	+ *kevättalvella alakoulu ja yläkoulu käyvät siirtoneuvottelut, joissa pohditaan mm. yläkoulun ryhmäjakoja*
	+ *kuudennen luokan oppilaat käyvät tutustumiskäynnillä yläkoululla toukokuussa*
	+ *tarpeen mukaan yksittäisen oppilaan yläkouluun siirtymisestä neuvotellaan perheen ja koulujen kesken*
* *Valintoihin ohjaaminen*
	+ *nivelvaiheissa koulu tiedottaa huoltajia kielivalinnoista ja painotettuun opetukseen hakeutumisesta vanhempainilloissa ja Wilman välityksellä*

**TYÖELÄMÄYHTEISTYÖ JA TET**

Perusopetuksessa tehdään työ- ja elinkeinoelämän sekä koulun välistä yhteistyötä. Yhteistyön muotoja voivat olla oppilaiden vierailukäynnit yrityksiin eri oppiaineiden tunneilla, asiantuntijavierailut koululla, TET-jaksot, kummiyritystoiminta, työelämään liittyvät messut ja tapahtumat sekä myös koulun henkilökunnalle tarjottavat elinkeinoelämään liittyvät opintoretket sekä mahdollisuus osallistua opettajien TET-jaksoon (Ope-TET). Tavoitteena on, että oppilas saa oppilaanohjauksen tuntien lisäksi myös eri oppiaineiden yhteydessä monipuolisen kuvan alueen työ- ja elinkeinoelämästä ja yrittäjyydestä sekä tietoa ammattialoista, ammateista ja työelämän pelisäännöistä. Lisäksi tavoitteena on omakohtaisen kokemuksen hankkiminen työnteosta.

Työelämään tutustuminen aloitetaan peruskoulun vuosiluokilla 1-6 luokanopettajan ohjauksessa. Tähän voi sisältyä työelämään ja yrittäjyyteen liittyvien asioiden käsittelyä eri oppiaineiden ja myyjäisten yhteydessä, vanhempien ammatteihin tutustumista ja luokanopettajan johdolla tehtäviä työpaikkakäyntejä ja esimerkiksi vierailu Yrityskylässä. Rakokiven peruskoulussa kuudennen luokan oppilaat tutustuvat työelämään yhden päivän ajan Taksvärkissä.

**KODIN JA KOULUN OHJAUSYHTEISTYÖ**

Kodin ja koulun ohjausyhteistyöhön kuuluumm. tiedottaminen kielivalinnoista, painotettuun opetukseen hakeutumisesta, valinnaisainevalinnoista, työelämään tutustumisesta, jatko-opinnoista ja yhteishausta tiedotteilla, Wilma-viesteillä, koulun nettisivuilla sekä vanhempainilloissa. Koulussa järjestetään yhteisiä tapaamisia huoltajan ja oppilaan kanssa. Oppilaille ja huoltajille varataan mahdollisuus henkilökohtaiseen ohjaukseen oppilaan opiskelun ja valintojen tukemiseksi erityisesti opintojen päättövaiheessa.

*Kodin ja koulun ohjausyhteistyö Rakokiven peruskoulussa*

* *Vanhempainiltoja järjestetään seuraavasti:*
* *luokka-asteittaiset vanhempainillat järjestetään syyskuun aikana*
* *muita vanhempainiltoja pidetään tarpeen mukaan*
* *Yhteisiä tapaamisia huoltajan ja oppilaan kanssa järjestetään seuraavasti:*
* *oppimissuunnitelma- ja HOJKS-palaverit pidetään vuosittain ennen syyslomaa ja keväällä koulun loppuun mennessä*
* *arviointikeskustelut järjestetään 2. ja 6. luokan oppilaille joulu-helmikuussa*
* *vanhempainvartteja muilla luokka-asteilla pidetään pitkin lukuvuotta*